VN hoor van minderhede in SA se uitdagings Tammy Breedt (Foto: Verskaf10 Die VF Plus het die afgelope naweek die geleentheid gekry om die internasionale gemeenskap opnuut in te lig oor die uitdagings wat die Afrikaner en ander minderhede in Suid-Afrika ervaar. Tammy Breedt, VF Plus-LP, het ŉ algemene vergadering van die presidensie van Unpo, die Verenigde Nasies (VN) se organisasie vir minderheidsgroepe se regte, in Barcelona, Spanje, bygewoon. Die geleentheid is gebruik om te praat oor die talryke algemene probleme wat minderhede raak, onder meer dienslewering, het Breedt gesê. “Die boodskap is sterk oorgebring dat die ANC-regering besig is om Suid-Afrika in ŉ mislukte staat te omskep waar veral die regte van minderhede geskend word.” Breedt het tydens haar spreekbeurt ook gesê ernstige uitdagings staar minderhede in Suid-Afrika in die gesig wat tot nadeel van almal in die land sal strek indien daar nie vinnig oplossings gevind word nie. Bykans dertig jaar ná die oorgang na ŉ nuwe bedeling, ondervind die land soveel probleme dat daar nie meer sprake kan wees van die “reënboognasie” wat op die wêreld se lippe was nie, het sy gesê. Rasgegronde beleid en wetgewing teiken alle minderhede en die regering is deurlopend besig om dit uit te brei en te verskerp. Breedt het verwys na president Cyril Ramaphosa wat onlangs die Wysigingswet op Billike Indiensneming onderteken het. “Dit gee selfs groter magte aan die minister van arbeid om verdere kwotas eensydig op die private sektor af te dwing. “In die proses speel meriete en bevoegdheid geen rol nie, slegs kleur. Dit lei ook daartoe dat geen werklike vaardigheidsoordrag en -ontwikkeling in die arbeidsmag plaasvind nie. Ook dit benadeel uiteindelik almal in die land.” Die werkloosheidsyfer is buitensporig en ’n rekord-hoë 48% van die bevolking is hoofsaaklik aangewese op staatstoelaes om te oorleef, het Breedt gesê. “Dienslewering het feitlik tot ŉ stilstand gekom. Daar is landwye beurtkrag en -water en riool vloei in strate wat deurspek is van slaggate. Dit is die realiteit van die Suid-Afrika waarin mense ŉ bestaan moet probeer maak. “Misdaad is buite beheer en die kans is sowat 40% dat elke Suid-Afrikaanse vrou in haar leeftyd verkrag gaan word. Slegs een uit nege verkragtingsake word aangemeld en in slegs 14% van alle moordsake is ŉ suksesvolle vervolging. “Die polisiemag is deurtrek van korrupsie en polisielede is in baie gevalle by misdaadsindikate betrokke.” Wat die Afrikaner betref, is sy kulturele simbole en monumente onder beleg, het Breedt aangevoer. “Daar is nie meer plek in openbare biblioteke vir geskrifte oor die Afrikaner se kultuur en geskiedenis nie. “Haatspraak raak ŉ algemene verskynsel, selfs in die parlement, en dit dra gewoonlik geen gevolge nie. “Daar is wel uitsonderings op al hierdie vergrype soos die Menseregtekommissie (MRK) se uitspraak teen die Universiteit Stellenbosch (US) oor die vertrapping van Afrikaans ná ŉ klag van die VF Plus. “Al was dit ŉ geringe oorwinning, is dit belangrik aangesien dit wys dat minderhede nie hul lot gelate moet aanvaar nie, maar met alles tot hul beskikking moet veg teen die ongeregtigheid wat die regering geskep het.”